Document ID: 32011R0554

NÕUKOGU RAKENDUSMÄÄRUS (EL) nr 554/2011,
30. mai 2011,
millega lõpetatakse Hiina Rahvavabariigist pärit polüesterstaapelkiu importi käsitlev dumpinguvastane menetlus
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi „algmäärus”), (1) eriti selle artiklit 9 ning artikli 11 lõikeid 2, 5 ja 6,
võttes arvesse Euroopa Komisjoni ettepanekut, mis on esitatud pärast konsulteerimist nõuandekomiteega,
ning arvestades järgmist:
1. MENETLUS
1.1. Kehtivad meetmed
(1)
Pärast algmääruse artikli 5 kohast dumpinguvastast uurimist kehtestas nõukogu määrusega (EÜ) nr 428/2005 (2) Hiina Rahvavabariigist pärit polüesterstaapelkiu impordi suhtes lõpliku dumpinguvastase tollimaksu. Sõltuvalt vaatlusaluse toote tootjast, kehtestati lõpliku dumpinguvastase tollimaksu määr vahemikus 4,9-49,7 %.
1.2. Läbivaatamistaotlus
(2)
Pärast seda, kui avaldati teade teatavate dumpinguvastaste meetmete eelseisva aegumise kohta, (3) mida kohaldati Hiina Rahvavabariigist pärit polüesterstaapelkiu impordi suhtes, sai komisjon 14. detsembril 2009 algmääruse artikli 11 lõike 2 kohase läbivaatamistaotluse.
(3)
Taotluse esitas Euroopa tehiskiuliit (European Man-made Fibres Association, edaspidi „taotluse esitaja”) liidu tootjate nimel, kelle toodang moodustab olulise osa, käesoleval juhul üle 25 % polüesterstaapelkiu toodangust liidus.
(4)
Läbivaatamistaotlusele olid lisatud esmapilgul usutavad tõendid, et meetmete aegumine tingiks tõenäoliselt dumpingu ja liidu tootmisharule tekitatava kahju kordumise.
1.3. Algatamine
(5)
Pärast nõuandekomiteega konsulteerimist avaldas komisjon teate Hiina Rahvavabariigist pärit polüesterstaapelkiu impordi suhtes kohaldatavate dumpinguvastaste meetmete aegumise läbivaatamise algatamise kohta (4).
(6)
Komisjon teatas eksportivatele tootjatele, asjaomastele importijatele, Hiina Rahvavabariigi esindajatele, kasutajate esindajatele ja liidu tootjatele ametlikult läbivaatamise algatamisest. Huvitatud isikutele anti võimalus esitada kirjalikult oma seisukohad ja taotleda ärakuulamist algatamisteates sätestatud tähtaja jooksul.
2. TAOTLUSE TAGASIVÕTMINE
(7)
7. märtsil 2011 komisjonile saadetud kirjas võttis taotluse esitaja taotluse ametlikult tagasi.
(8)
Algmääruse artikli 9 lõike 1 ja artikli 11 lõike 2 kohaselt võib läbivaatuse taotluse tagasivõtmise korral menetluse lõpetada, kui selline lõpetamine ei ole vastuolus liidu huvidega.
(9)
Leiti, et käesolev menetlus tuleks lõpetada, sest uurimise käigus ei ilmnenud ühtegi asjaolu, mis oleks näidanud, et selle lõpetamine oleks vastuolus liidu huvidega. Huvitatud isikuid teavitati nõuetekohaselt ja neile anti võimalus esitada märkusi. Ei laekunud ühtegi märkust, mis oleks põhjustanud teistsuguse otsuse langetamist.
(10)
Seetõttu jõuti järeldusele, et Hiina Rahvavabariigist pärit polüesterstaapelkiu impordi suhtes kehtivate dumpinguvastaste meetmete aegumise läbivaatamise menetlus tuleks lõpetada ja kehtivad meetmed tuleks kehtetuks tunnistada,
ON VASTU VÕTNUD KÄESOLEVA MÄÄRUSE:
Artikkel 1
Dumpinguvastased meetmed Hiina Rahvavabariigist pärit kraasimata, kammimata või muul viisil ketramiseks ette valmistamata ning praegu CN-koodi ex 5503 20 00 alla kuuluva polüestrist sünteesstaapelkiu impordi suhtes tunnistatakse kehtetuks ning kõnealust importi käsitlev menetlus lõpetatakse.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. mai 2011

Labels: 3
18
4
1